Document ID: 32005R1870

ΚΑΝΟΝΙΣΜΌΣ (ΕΚ) αριθ. 1870/2005 ΤΗΣ ΕΠΙΤΡΟΠΉΣ
της 16ης Νοεμβρίου 2005
για το άνοιγμα και τον τρόπο διαχείρισης δασμολογικών ποσοστώσεων και για την καθιέρωση καθεστώτος πιστοποιητικών εισαγωγής και πιστοποιητικών καταγωγής για τα σκόρδα που εισάγονται από τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 41 παράγραφος 1,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (1), και ιδίως το άρθρο 31 παράγραφος 2 και το άρθρο 34 παράγραφος 1,
Εκτιμώντας τα ακόλουθα:
(1)
Μετά τις διαπραγματεύσεις που διεξήχθησαν σύμφωνα με το άρθρο XXVIII της ΓΣΔΕ 1994, η Κοινότητα τροποποίησε τους όρους που διέπουν τις εισαγωγές σκόρδων. Από την 1η Ιουνίου 2001, ο κανονικός εισαγωγικός δασμός σκόρδων του κωδικού ΣΟ 0703 20 00 αποτελείται από έναν τελωνειακό δασμό «ad valorem» που ανέρχεται σε 9,6 % και από ένα ειδικό ποσό που ανέρχεται σε 1 200 ευρώ ανά τόνο καθαρού βάρους. Ωστόσο, με συμφωνία που έχει συναφθεί υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Αργεντινής σύμφωνα με το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) 1994 για την τροποποίηση των παραχωρήσεων όσον αφορά το σκόρδο, που προβλέπονται στον πίνακα CXL ο οποίος προσαρτάται στη ΓΣΔΕ, και η οποία εγκρίθηκε με την απόφαση 2001/404/ΕΚ του Συμβουλίου (2), ανοίχθηκε ποσόστωση 38 370 τόνων απαλλασσόμενη από τον ειδικό δασμό, (εφεξής αποκαλούμενη «ποσόστωση ΓΣΔΕ»). Η εν λόγω συμφωνία προβλέπει τον επιμερισμό της ποσόστωσης αυτής ως εξής: 19 147 τόνοι για εισαγωγές από την Αργεντινή (αύξοντες αριθμοί 09.4104 και 09.4099), 13 200 τόνοι για εισαγωγές από την Κίνα (αύξοντες αριθμοί 09.4105 και 09.4100) και 6 023 τόνοι για εισαγωγές από άλλες χώρες (αύξοντες αριθμοί 09.4106 και 09.4102).
(2)
Είναι επίσης δυνατόν να πραγματοποιηθούν εισαγωγές σκόρδων εκτός της ποσοστώσεως ΓΣΔΕ με κανονικό δασμό ή με προτιμησιακούς όρους, στο πλαίσιο συμφωνιών μεταξύ της Κοινότητας και ορισμένων τρίτων χωρών.
(3)
Το σκόρδο είναι ένα σημαντικό προϊόν του τομέα των οπωροκηπευτικών της Ευρωπαϊκής Ένωσης, με ετήσια παραγωγή 250 000 τόνων στην ΕΕ. Οι ετήσιες εισαγωγές από τρίτες χώρες είναι εξίσου σημαντικές, κυμαινόμενες μεταξύ 60 000 και 80 000 τόνων ετησίως. Οι δυο κυριότερες προμηθεύτριες τρίτες χώρες είναι η Κίνα (30 000 έως 40 000 τόνοι ετησίως) και η Αργεντινή (περίπου 15 000 τόνοι ετησίως).
(4)
Οι όροι που διέπουν τη διαχείριση των ποσοστώσεων αυτών διατυπώθηκαν στον κανονισμό (ΕΚ) αριθ. 565/2002 της Επιτροπής, της 2ας Απριλίου 2002, για τον καθορισμό του τρόπου διαχείρισης των δασμολογικών ποσοστώσεων και την καθιέρωση καθεστώτος πιστοποιητικών καταγωγής για τα σκόρδα που εισάγονται από τρίτες χώρες (3). Σύμφωνα με την εμπειρία που αποκτήθηκε από την εφαρμογή του εν λόγω κανονισμού, ορισμένοι από τους ισχύοντες όρους χρειάζεται να τροποποιηθούν προκειμένου να απλοποιηθεί και να αποσαφηνιστεί το καθεστώς.
(5)
Εφόσον υπάρχει ειδικός δασμός σε μη προτιμησιακές εισαγωγές εκτός της ποσόστωσης ΓΣΔΕ, η διαχείριση της ποσόστωσης ΓΣΔΕ απαιτεί την καθιέρωση καθεστώτος πιστοποιητικών εισαγωγής. Το καθεστώς αυτό θα επιτρέψει τη λεπτομερή εποπτεία όλων των εισαγωγών σκόρδου. Οι λεπτομερείς κανόνες για το εν λόγω καθεστώς πρέπει να συμπληρώνουν εκείνους που θεσπίστηκαν με βάση τον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), και ίσως χρειαστεί να παρεκκλίνουν από τους κανόνες του προαναφερόμενου κανονισμού.
(6)
Για την κατά το δυνατόν στενότερη εποπτεία όλων των εισαγωγών, ιδιαίτερα μετά τις πρόσφατες περιπτώσεις απάτης που παρατηρήθηκαν, πρέπει επίσης να καθιερωθούν δύο κατηγορίες πιστοποιητικών εισαγωγής για όλες τις εισαγωγές σκόρδων. Η πείρα δείχνει ότι η απάτη διενεργείται συνήθως με την εισαγωγή κινεζικών σκόρδων μέσω τρίτων χωρών οι οποίες έχουν συνάψει προτιμησιακές συμφωνίες με την Ευρωπαϊκή Κοινότητα. Τα σκόρδα εισέρχονται στην ΕΕ με πλαστά έγγραφα.
(7)
Η μετάβαση από το ένα καθεστώς στο άλλο πρέπει να είναι όσο το δυνατό πιο ομαλή. Προς το σκοπό αυτό, πρέπει να διατηρηθούν ορισμένοι από τους λεπτομερείς κανόνες για την εφαρμογή του κανονισμού (ΕΚ) αριθ. 565/2002 καθώς και τα παραδοσιακά χρονοδιαγράμματα εισαγωγών.
(8)
Η εποπτεία των εισαγωγών σκόρδων πρέπει να ασκείται σύμφωνα με το άρθρο 308δ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, περί καθορισμού ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου, για τη θέσπιση κοινοτικού τελωνειακού κώδικα (5).
(9)
Πρέπει να εξακολουθήσει ο επαρκής εφοδιασμός της κοινοτικής αγοράς με σκόρδα σε σταθερές τιμές, αποφεύγοντας παράλληλα περιττές δυσλειτουργίες της αγοράς με τη μορφή σοβαρών διακυμάνσεων της τιμής και δυσμενείς επιπτώσεις στους κοινοτικούς παραγωγούς. Προς το σκοπό αυτό, πρέπει να ενθαρρυνθεί ο εντονότερος ανταγωνισμός μεταξύ των εισαγωγέων και να μειωθούν οι επαχθείς διοικητικές διαδικασίες στις οποίες υπόκεινται.
(10)
Πρέπει να γίνεται διάκριση μεταξύ παραδοσιακών και νέων εισαγωγέων, προς όφελος τόσο των υφιστάμενων εισαγωγέων οι οποίοι κανονικά εισάγουν σημαντικές ποσότητες σκόρδου, όσο και των νέων εισαγωγέων οι οποίοι εισέρχονται στην αγορά και θα πρέπει και αυτοί να διαθέτουν εύλογες δυνατότητες υποβολής αιτήσεων για πιστοποιητικά εισαγωγής ποσότητας σκόρδου βάσει των δασμολογικών ποσοστώσεων. Είναι σκόπιμο να δοθεί σαφής ορισμός των δύο αυτών κατηγοριών εισαγωγέων και να θεσπιστούν ορισμένα κριτήρια αναφορικά με το καθεστώς των αιτούντων και τη χρήση των χορηγούμενων πιστοποιητικών εισαγωγής.
(11)
Οι ποσότητες που πρόκειται να κατανεμηθούν σε αυτές τις κατηγορίες εισαγωγέων πρέπει να καθοριστούν με βάση τις ποσότητες που πραγματικά εισάγονται παρά με βάση τα πιστοποιητικά εισαγωγής που εκδίδονται.
(12)
Προκειμένου οι εισαγωγείς στην Τσεχική Δημοκρατία, στην Εσθονία, στην Κύπρο, στη Λεττονία, στη Λιθουανία, στην Ουγγαρία, στη Μάλτα, στην Πολωνία, στη Σλοβενία και στη Σλοβακία (εφεξής «τα νέα κράτη μέλη») να μπορούν να επωφεληθούν από τις διατάξεις του παρόντος κανονισμού, πρέπει να θεσπιστούν ρυθμίσεις για τις περιόδους εισαγωγής 2005/2006 και 2006/2007 προκειμένου να υπάρξει διάκριση μεταξύ, αφενός μεν, παραδοσιακών και νέων εισαγωγέων εντός της Κοινότητας, με τη σύνθεσή της στις 30 Απριλίου 2004, και, αφετέρου δε, παραδοσιακών και νέων εισαγωγέων στα νέα κράτη μέλη.
(13)
Για να ληφθούν υπόψη οι διαφορές στη διάρθρωση των συναλλαγών στα νέα κράτη μέλη, πρέπει να δοθεί στις αρμόδιες αρχές των νέων κρατών μελών η δυνατότητα να επιλέξουν μεταξύ δυο μεθόδων για τον καθορισμό της ποσότητας αναφοράς των παραδοσιακών τους εισαγωγέων.
(14)
Οι αιτήσεις για πιστοποιητικά εισαγωγής σκόρδου από τρίτες χώρες που υποβάλλονται από εισαγωγείς και των δυο κατηγοριών πρέπει να υπόκεινται σε ορισμένους περιορισμούς. Οι περιορισμοί αυτοί είναι αναγκαίοι προκειμένου να διασφαλιστεί ο ανταγωνισμός μεταξύ εισαγωγέων αλλά και η δυνατότητα των εισαγωγέων με πραγματική εμπορική δραστηριότητα στην αγορά οπωροκηπευτικών να προασπίζονται τις θεμιτές εμπορικές τους θέσεις έναντι άλλων εισαγωγέων και να μην είναι πλέον δυνατός ο έλεγχος της αγοράς από ένα και μόνο εισαγωγέα.
(15)
Προκειμένου να διασφαλιστεί ο ανταγωνισμός μεταξύ των πραγματικών εισαγωγέων και να αποφευχθεί η κερδοσκοπία στη χορήγηση πιστοποιητικών εισαγωγής, καθώς και οποιαδήποτε κατάχρηση του καθεστώτος η οποία θα ήταν αντίθετη με τις θεμιτές εμπορικές θέσεις νέων και παραδοσιακών εισαγωγέων, πρέπει να καθιερωθούν αυστηρότεροι έλεγχοι της ορθής χρήσης των πιστοποιητικών εισαγωγής. Προς το σκοπό, αυτό πρέπει να απαγορευθεί η μεταβίβαση των πιστοποιητικών αυτών.
(16)
Για να μειωθεί η διοικητικού χαρακτήρα επιβάρυνση των εισαγωγέων και να περιοριστούν οι δυνατότητες απάτης, οι αιτήσεις για την έκδοση πιστοποιητικών εισαγωγής πρέπει να υποβάλλονται μόνο στο κράτος μέλος στο οποίο ο εισαγωγέας είναι εγγεγραμμένος σε μητρώο.
(17)
Είναι επίσης αναγκαία η λήψη μέτρων προκειμένου να περιοριστούν στο ελάχιστο οι κερδοσκοπικού χαρακτήρα αιτήσεις έκδοσης πιστοποιητικών εισαγωγής, που είναι δυνατόν να οδηγήσουν στη μη πλήρη χρησιμοποίηση των δασμολογικών ποσοστώσεων. Λόγω της φύσης και της αξίας του προϊόντος, πρέπει να συστήνεται εγγύηση, όπως προβλέπεται στο άρθρο 15 παράγραφος 2 του κανονισμού (ΕΚ) αριθ. 1291/2000, για κάθε τόνο σκόρδων για τον οποίο έχει υποβληθεί αίτηση πιστοποιητικού εισαγωγής. Το ποσό της εγγύησης πρέπει να είναι αρκετά υψηλό ώστε να αποθαρρύνονται οι κερδοσκοπικές αιτήσεις, αλλά όχι τόσο υψηλό ώστε να αποθαρρύνονται οι εμπορευόμενοι οι οποίοι ασκούν γνήσια εμπορική δραστηριότητα σχετική με το σκόρδο. Το καταλληλότερο αντικειμενικό επίπεδο για την εγγύηση είναι 5 % του μέσου πρόσθετου δασμού που εφαρμόζεται σε εισαγωγές σκόρδων του κωδικού ΣΟ 0703 20 00.
(18)
Για να εξασφαλιστεί η ορθή διαχείριση της ποσόστωσης ΓΣΔΕ, πρέπει να καθοριστούν τα μέτρα που θα ληφθούν από την Επιτροπή όταν οι ποσότητες σκόρδου από κάποια συγκεκριμένη χώρα καταγωγής ή για κάποιο συγκεκριμένο τρίμηνο, που καλύπτονται από αιτήσεις έκδοσης πιστοποιητικών εισαγωγής, υπερβαίνουν τις ποσότητες που καθορίζονται από την απόφαση 2001/404/ΕΚ, προσαυξημένες με τις μη χρησιμοποιηθείσες ποσότητες από πιστοποιητικά εισαγωγής που εκδόθηκαν προηγουμένως. Όταν στα μέτρα αυτά προβλέπεται η εφαρμογή συντελεστή κατανομής κατά την έκδοση των πιστοποιητικών εισαγωγής, πρέπει να είναι δυνατή η απόσυρση των αιτήσεων για τα εν λόγω πιστοποιητικά εισαγωγής, με άμεση αποδέσμευση της εγγύησης.
(19)
Για να διασφαλιστεί η ορθή χρήση των ποσοστώσεων, τα κράτη μέλη πρέπει να γνωστοποιούν στην Επιτροπή, σε τακτά χρονικά διαστήματα, τις ποσότητες που καλύπτονται από πιστοποιητικά εισαγωγής που έχουν εκδοθεί από τις αρμόδιες αρχές των κρατών μελών και δεν έχουν χρησιμοποιηθεί από τους εισαγωγείς. Στις ποσότητες που καλύπτονται από πιστοποιητικά εισαγωγής πρέπει να λαμβάνονται υπόψη οι αιτήσεις έκδοσης πιστοποιητικών εισαγωγής που έχουν αποσυρθεί από τους εισαγωγείς.
(20)
Για τη διαχείριση των δασμολογικών ποσοστώσεων για το σκόρδο, οι εισαγωγείς που υποβάλλουν αιτήσεις πιστοποιητικών εισαγωγής πρέπει να επισυνάπτουν στις αιτήσεις τους προς τις αρμόδιες αρχές του κράτους μέλους δήλωση ότι δεσμεύονται να συμμορφωθούν με τους περιορισμούς που προβλέπονται στον παρόντα κανονισμό. Προκειμένου να αποφευχθεί οποιαδήποτε κατάχρηση του καθεστώτος, πρέπει να προβλέπονται αποτρεπτικές κυρώσεις και να παρέχεται στα κράτη μέλη κάποια διακριτική ευχέρεια επιβολής συμπληρωματικών κυρώσεων, επιπλέον των προβλεπόμενων στον παρόντα κανονισμό, σε εισαγωγείς οι οποίοι υποβάλλουν προς τις αρμόδιες αρχές ψευδείς, παραπλανητικές ή ανακριβείς αιτήσεις ή δηλώσεις.
(21)
Προκειμένου να βελτιωθούν οι έλεγχοι και να αποφευχθεί κάθε κίνδυνος εκτροπής του εμπορίου που θα βασίζεται σε ανακριβή έγγραφα, πρέπει να διατηρηθεί το υφιστάμενο καθεστώς πιστοποιητικών καταγωγής για τα σκόρδα που εισάγονται από ορισμένες τρίτες χώρες και η υποχρέωση άμεσης μεταφοράς των σκόρδων αυτών από την τρίτη χώρα καταγωγής προς την Κοινότητα και να επεκταθεί ο κατάλογος των χωρών με βάση τις συμπληρωματικές πληροφορίες. Τα εν λόγω πιστοποιητικά καταγωγής εκδίδονται από τις αρμόδιες εθνικές αρχές σύμφωνα με τα άρθρα 56 έως 62 του κανονισμού (ΕΟΚ) αριθ. 2454/93.
(22)
Είναι σκόπιμο να διευκρινιστούν όλες οι αναγκαίες κοινοποιήσεις μεταξύ των κρατών μελών και της Επιτροπής σύμφωνα με τον παρόντα κανονισμό, ιδιαίτερα για τους σκοπούς της διαχείρισης των δασμολογικών ποσοστώσεων, της λήψης μέτρων για την καταπολέμηση της απάτης και της εποπτείας της αγοράς.
(23)
Ο κανονισμός (ΕΚ) αριθ. 565/2002, ο κανονισμός (ΕΚ) αριθ. 228/2004 της Επιτροπής, της 3ης Φεβρουαρίου 2004, για τη θέσπιση μεταβατικών μέτρων που εφαρμόζονται στον κανονισμό (ΕΚ) αριθ. 565/2002 λόγω προσχώρησης της Τσεχικής Δημοκρατίας, της Εσθονίας, τη Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (6) και ο κανονισμός (ΕΚ) αριθ. 229/2004 της Επιτροπής, της 10ης Φεβρουαρίου 2004, σχετικά με παρέκκλιση από τον κανονισμό (ΕΚ) αριθ. 565/2002 όσον αφορά τις ημερομηνίες κατάθεσης αιτήσεων για πιστοποιητικά εισαγωγής σκόρδου κατά το πρώτο τρίμηνο της περιόδου 2004-2005 (7), πρέπει να καταργηθούν. Ο παρών κανονισμός πρέπει να εφαρμοστεί για πρώτη φορά σε αιτήσεις έκδοσης πιστοποιητικών εισαγωγής για το πρώτο τρίμηνο της περιόδου εισαγωγών 2006/2007. Ωστόσο, επειδή οι εισαγωγικές δραστηριότητες που διέπονται από τον παρόντα κανονισμό σχετικά με τα πιστοποιητικά «B» δεν υπόκεινται, επί του παρόντος, σε ειδικούς κανόνες αδειοδότησης και προκειμένου να καταστούν αποτελεσματικότεροι οι έλεγχοι, πρέπει να εφαρμοστούν το συντομότερο δυνατό οι διατάξεις σχετικά με τα πιστοποιητικά «B».
(24)
Για τις εισαγωγές σκόρδου που πραγματοποιούνται μετά την έναρξη ισχύος του παρόντος κανονισμού στο πλαίσιο πιστοποιητικών εισαγωγής που εκδόθηκαν σύμφωνα με τον κανονισμό (ΕΚ) αριθ. 565/2002 και σύμφωνα με κανονισμούς για το άνοιγμα και τη διαχείριση αυτόνομων δασμολογικών ποσοστώσεων για το σκόρδο, πρέπει να εξακολουθήσουν να εφαρμόζονται οι διατάξεις που ίσχυαν όταν εκδόθηκαν τα εν λόγω πιστοποιητικά εισαγωγής.
(25)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Άνοιγμα δασμολογικών ποσοστώσεων και εφαρμοζόμενοι δασμοί
1. Σύμφωνα με την απόφαση 2001/404/ΕΚ, ανοίγονται δασμολογικές ποσοστώσεις για εισαγωγές σκόρδων στην Κοινότητα που εμπίπτουν στον κωδικό ΣΟ 0703 20 00 (εφεξής καλούμενα «σκόρδα»), βάσει των όρων που προβλέπονται στον παρόντα κανονισμό. Η ποσότητα κάθε δασμολογικής ποσόστωσης, η περίοδος εφαρμογής της και οι αύξοντες αριθμοί προσδιορίζονται στο παράρτημα I του παρόντος κανονισμού.
2. Ο ad valorem δασμός που εφαρμόζεται στα σκόρδα που εισάγονται βάσει των ποσοστώσεων που αναφέρονται στην παράγραφο 1 ανέρχεται σε 9,6 %.
Άρθρο 2
Ορισμοί
Για τους σκοπούς του παρόντος κανονισμού, ισχύουν οι κατωτέρω ορισμοί:
1)
ως «περίοδος εισαγωγής» νοείται η περίοδος από την 1η Ιουνίου έως την 31η Μαΐου του επόμενου έτους·
2)
ως «τα νέα κράτη μέλη» νοούνται η Τσεχική Δημοκρατία, η Εσθονία, η Κύπρος, η Λεττονία, η Λιθουανία, η Ουγγαρία, η Μάλτα, η Πολωνία, η Σλοβενία και η Σλοβακία·
3)
ως «άλλες χώρες» νοούνται τρίτες χώρες πλην της Αργεντινής και της Κίνας·
4)
ως «αρμόδιες αρχές» νοούνται ο φορέας ή οι φορείς που υποδεικνύει το κράτος μέλος για την εφαρμογή του παρόντος κανονισμού·
5)
ως «ποσότητα αναφοράς» νοείται η εξής ποσότητα σκόρδου, που εισάγεται από παραδοσιακό εισαγωγέα κατά την έννοια του άρθρου 3:
α)
για τους παραδοσιακούς εισαγωγείς που εισήγαγαν σκόρδο μεταξύ 1998 και 2000 στην Κοινότητα, με τη σύνθεσή της στις 30 Απριλίου 2004, η ανώτατη ποσότητα σκόρδου που εισήχθη κατά τη διάρκεια ενός των ημερολογιακών ετών 1998, 1999 και 2000·
β)
για τους παραδοσιακούς εισαγωγείς που εισήγαγαν σκόρδο στα νέα κράτη μέλη μεταξύ 2001 και 2003, η ανώτατη ποσότητα σκόρδου που εισήχθη
i)
είτε κατά τη διάρκεια των ημερολογιακών ετών 2001, 2002 ή 2003,
ii)
είτε κατά τη διάρκεια της περιόδου εισαγωγής 2001/2002, 2002/2003 ή 2003/2004·
γ)
για τους παραδοσιακούς εισαγωγείς που δεν υπάγονται στα στοιχεία α) ή β), η ανώτατη ποσότητα σκόρδου που εισήχθη σε μια από τις τρεις πρώτες περιόδους εισαγωγής, κατά τη διάρκεια των οποίων οι εισαγωγείς αυτοί έλαβαν πιστοποιητικά σύμφωνα με τον κανονισμό (ΕΚ) αριθ. 565/2002 ή τον παρόντα κανονισμό.
Τα σκόρδα με καταγωγή από τα νέα κράτη μέλη ή την Κοινότητα, με τη σύνθεσή της στις 30 Απριλίου 2004, δεν λαμβάνονται υπόψη για τον υπολογισμό της ποσότητας αναφοράς.
Τα νέα κράτη μέλη επιλέγουν και εφαρμόζουν σε όλους τους παραδοσιακούς εισαγωγείς μια από τις δυο μεθόδους που αναφέρονται στο στοιχείο β), βάσει αντικειμενικών κριτηρίων και με τρόπο που να εξασφαλίζεται η ισότιμη μεταχείριση μεταξύ εμπορευομένων.
Άρθρο 3
Κατηγορίες εισαγωγέων
1. Ως «παραδοσιακοί εισαγωγείς» νοούνται οι εισαγωγείς, φυσικά ή νομικά πρόσωπα, μεμονωμένα άτομα ή ομάδες εμπορευομένων οι οποίες έχουν συσταθεί σύμφωνα με την εθνική νομοθεσία, που μπορούν να αποδείξουν ότι:
α)
έχουν λάβει πιστοποιητικά εισαγωγής σύμφωνα με τον κανονισμό (ΕΚ) αριθ. 565/2002 ή τον παρόντα κανονισμό σε κάθε μία από τις τρεις προηγούμενες περιόδους εισαγωγής·
β)
έχουν εισαγάγει σκόρδο στην Κοινότητα κατά τη διάρκεια δυο τουλάχιστον από τις τρεις προηγούμενες περιόδους εισαγωγής·
γ)
έχουν εισαγάγει στην Κοινότητα τουλάχιστον 50 τόνους οπωροκηπευτικών όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 2200/96 κατά τη διάρκεια της περιόδου εισαγωγής που προηγείται της αιτήσεώς τους.
2. Ως «νέοι εισαγωγείς» νοούνται οι εισαγωγείς, πλην εκείνων που αναφέρονται στην παράγραφο 1, φυσικά ή νομικά πρόσωπα, μεμονωμένα άτομα ή ομάδες εμπορευομένων οι οποίες έχουν συσταθεί σύμφωνα με την εθνική νομοθεσία, που έχουν εισαγάγει στην Κοινότητα τουλάχιστον 50 τόνους οπωροκηπευτικών όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 2200/96 κατά τη διάρκεια ενός εκάστου των δυο προηγούμενων ημερολογιακών ετών. Η συμμόρφωση προς τον όρο αυτό βεβαιώνεται με εγγραφή σε εμπορικό μητρώο του κράτους μέλους ή με οιαδήποτε άλλα αποδεικτικά μέσα προς το σκοπό αυτό τα οποία γίνονται δεκτά από το κράτος μέλος και με απόδειξη εισαγωγής.
3. Κατά παρέκκλιση από τις παραγράφους 1 και 2, όσον αφορά την περίοδο εισαγωγής από 1 Ιουνίου 2006 έως 31 Μαΐου 2007 και μόνο στα νέα κράτη μέλη:
α)
ως «παραδοσιακοί εισαγωγείς» νοούνται οι εισαγωγείς, φυσικά ή νομικά πρόσωπα, μεμονωμένα άτομα ή ομάδες οι οποίες έχουν συσταθεί σύμφωνα με την εθνική νομοθεσία, που μπορούν να αποδείξουν ότι:
i)
έχουν εισαγάγει σκόρδο από χώρες καταγωγής πλην των νέων κρατών μελών ή της Κοινότητας, με τη σύνθεσή της στις 30 Απριλίου 2004, κατά τη διάρκεια δυο τουλάχιστον από τις τρεις προηγούμενες περιόδους εισαγωγής,
ii)
έχουν εισαγάγει τουλάχιστον 50 τόνους οπωροκηπευτικών όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 2200/96 κατά τη διάρκεια του προηγούμενου ημερολογιακού έτους,
iii)
οι εισαγωγές που αναφέρονται στα εδάφια i) και ii) ανωτέρω έχουν λάβει χώρα στο νέο κράτος μέλος στο οποίο έχει την έδρα του ο σχετικός εισαγωγέας·
β)
ως «νέοι εισαγωγείς» νοούνται οι εισαγωγείς πλην των παραδοσιακών εισαγωγέων κατά την έννοια του στοιχείου α), είτε είναι εμπορευόμενοι, φυσικά ή νομικά πρόσωπα, μεμονωμένα άτομα ή ομάδες οι οποίες έχουν συσταθεί σύμφωνα με την εθνική νομοθεσία, που μπορούν να αποδείξουν ότι:
i)
έχουν εισαγάγει τουλάχιστον 50 τόνους οπωροκηπευτικών όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 2200/96 σε κάθε ένα από τα δυο προηγούμενα ημερολογιακά έτη από χώρες καταγωγής πλην των νέων κρατών μελών ή της Κοινότητας με τη σύνθεσή της στις 30 Απριλίου 2004,
ii)
οι εισαγωγές που αναφέρονται στο εδάφιο i) ανωτέρω έχουν λάβει χώρα στο νέο κράτος μέλος στο οποίο έχει την έδρα του ο σχετικός εισαγωγέας.
Άρθρο 4
Προσκόμιση πιστοποιητικών εισαγωγής
1. Η θέση εισαγόμενων σκόρδων σε ελεύθερη κυκλοφορία στην Κοινότητα υπόκειται στην προσκόμιση πιστοποιητικού εισαγωγής που έχει εκδοθεί σύμφωνα με τον παρόντα κανονισμό.
2. Τα σκόρδα μπορούν να τεθούν σε ελεύθερη κυκλοφορία βάσει των ποσοστώσεων που αναφέρονται στο άρθρο 1 παράγραφος 1 μόνον εφόσον στο τετραγωνίδιο 24 του σχετικού πιστοποιητικού εισαγωγής αναγράφεται μια από τις ενδείξεις που παρατίθενται στο παράρτημα ΙΙ.
Τα εν λόγω πιστοποιητικά εισαγωγής αναφέρονται εφεξής ως «πιστοποιητικά A». Τα λοιπά πιστοποιητικά εισαγωγής αναφέρονται στο εξής ως «πιστοποιητικά B».
Άρθρο 5
Γενικές διατάξεις που αφορούν τις αιτήσεις έκδοσης πιστοποιητικών εισαγωγής και τα πιστοποιητικά εισαγωγής
1. Οι διατάξεις του κανονισμού (ΕΚ) αριθ. 1291/2000 εφαρμόζονται στα πιστοποιητικά «A» και «B», εκτός εάν προβλέπεται διαφορετικά στον παρόντα κανονισμό.
2. Τα πιστοποιητικά «A» ισχύουν μόνο για το τρίμηνο για το οποίο έχουν εκδοθεί. Στο τετραγωνίδιο 24 αναγράφουν μία από τις ενδείξεις που αναφέρονται στο παράρτημα III.
Τα πιστοποιητικά «B» ισχύουν για τρεις μήνες από την ημερομηνία έκδοσής τους.
3. Η εγγύηση που αναφέρεται στο άρθρο 15 παράγραφος 2 του κανονισμού (ΕΚ) αριθ. 1291/2000 ανέρχεται σε 50 ευρώ ανά τόνο.
4. Η χώρα καταγωγής αναγράφεται στο τετραγωνίδιο 8 των αιτήσεων έκδοσης πιστοποιητικών «A» και «B» και των πιστοποιητικών και η λέξη «ναι» σημειώνεται με ένα σταυρό. Το πιστοποιητικό εισαγωγής ισχύει μόνο για εισαγωγές με καταγωγή την αναφερόμενη σε αυτό χώρα.
5. Κατά παρέκκλιση των διατάξεων του άρθρου 9 παράγραφος 1 του κανονισμού (ΕΚ) αριθ. 1291/2000, τα δικαιώματα που απορρέουν από πιστοποιητικά «A» και «B» δεν είναι μεταβιβάσιμα.
Άρθρο 6
Κατανομή των συνολικών ποσοτήτων μεταξύ παραδοσιακών και νέων εισαγωγέων
1. Η συνολική ποσότητα που διατίθεται στην Αργεντινή, την Κίνα και σε άλλες χώρες σύμφωνα με το παράρτημα I, κατανέμεται ως ακολούθως:
α)
70 % σε παραδοσιακούς εισαγωγείς·
β)
30 % σε νέους εισαγωγείς.
2. Όσον αφορά τις εισαγωγές καταγωγής Αργεντινής, Κίνας και λοιπών χωρών, εάν σε οιοδήποτε τρίμηνο η κατανεμηθείσα ποσότητα δεν έχει πλήρως εξαντληθεί από μία κατηγορία εισαγωγέων, το υπόλοιπο διατίθεται στην άλλη κατηγορία. Για τις ποσότητες αυτές μπορεί να υποβληθεί αίτηση σε σχέση με το επόμενο τρίμηνο.
3. Όσον αφορά κάθε μια από τις τρεις καταγωγές που αναφέρονται στην παράγραφο 2 και κάθε ένα από τα τρίμηνα που εμφαίνονται στο παράρτημα I, τα πιστοποιητικά «A» εκδίδονται για ανώτατη ποσότητα η οποία ισούται με το άθροισμα:
α)
της ποσότητας που εμφαίνεται στο παράρτημα I για το συγκεκριμένο τρίμηνο και για τη συγκεκριμένη καταγωγή·
β)
των ποσοτήτων για τις οποίες δεν έχει υποβληθεί αίτηση κατά τη διάρκεια του προηγούμενου τριμήνου για τη συγκεκριμένη καταγωγή·
γ)
των ποσοτήτων που δεν χρησιμοποιήθηκαν και κοινοποιήθηκαν στην Επιτροπή από πιστοποιητικά «A» τα οποία εκδόθηκαν προηγουμένως για την καταγωγή αυτή.
Ωστόσο, οι ποσότητες για τις οποίες δεν υποβλήθηκαν αιτήσεις ή που δεν χρησιμοποιήθηκαν στη διάρκεια μιας περιόδου εισαγωγής δεν μπορούν να μεταφερθούν στην επόμενη περίοδο εισαγωγής.
Άρθρο 7
Περιορισμοί που εφαρμόζονται σε αιτήσεις πιστοποιητικών «A»
1. Η συνολική ποσότητα που καλύπτεται από αιτήσεις έκδοσης πιστοποιητικών «A» που υποβάλλονται από παραδοσιακό εισαγωγέα σε οποιαδήποτε περίοδο εισαγωγής δεν μπορεί να υπερβαίνει την ποσότητα αναφοράς του εν λόγω εισαγωγέα. Οι αρμόδιες αρχές απορρίπτουν τις αιτήσεις που δεν συμμορφώνονται με τον κανόνα αυτό.
2. Η συνολική ποσότητα που καλύπτεται από αιτήσεις έκδοσης πιστοποιητικών «A» που υποβάλλονται από νέο εισαγωγέα, σε οιοδήποτε τρίμηνο, δεν μπορεί να υπερβαίνει το 10 % της ποσότητας που αναφέρεται στο παράρτημα I για το συγκεκριμένο τρίμηνο και τη συγκεκριμένη καταγωγή. Οι αρμόδιες αρχές απορρίπτουν τις αιτήσεις που δεν συμμορφώνονται με τον κανόνα αυτό.
Άρθρο 8
Υποβολή αιτήσεων έκδοσης πιστοποιητικού εισαγωγής
1. Ο αιτών μπορεί να υποβάλει αιτήσεις για την έκδοση πιστοποιητικών «A» και «Β» μόνο στις αρμόδιες αρχές του κράτους μέλους εκείνου στο οποίο είναι εγγεγραμμένος στα μητρώα ΦΠΑ.
2. Αιτήσεις για την έκδοση πιστοποιητικού «A» μπορούν να υποβάλλουν μόνον οι εισαγωγείς τους οποίους ορίζει το άρθρο 3.
Για την υποστήριξη των αιτήσεών τους έκδοσης πιστοποιητικού «A», οι εισαγωγείς παρέχουν τις πληροφορίες που είναι αναγκαίες προκειμένου οι αρμόδιες αρχές των οικείων κρατών μελών να είναι σε θέση να εξακριβώσουν ότι όντως υπάρχει συμμόρφωση με τους όρους που αναφέρονται στο άρθρο 3.
Εάν, κατά τη διάρκεια της προηγούμενης περιόδου εισαγωγής, νέοι εισαγωγείς έχουν λάβει πιστοποιητικά εισαγωγής σύμφωνα με τον παρόντα κανονισμό ή τον κανονισμό (ΕΚ) αριθ. 565/2002, προσκομίζουν απόδειξη ότι τουλάχιστον 90 % της ποσότητας που έχει κατανεμηθεί σε αυτούς έχει όντως τεθεί σε ελεύθερη κυκλοφορία στην Κοινότητα.
Εάν η απόδειξη που αναφέρεται στο τρίτο εδάφιο δεν παρασχεθεί ή εάν από την απόδειξη που προσκομίζεται προκύπτει ότι, σε οιοδήποτε τρίμηνο της περιόδου εισαγωγής που αναφέρεται στο εν λόγω εδάφιο, έχει τεθεί σε ελεύθερη κυκλοφορία λιγότερο από το 90 % της ποσότητας που έχει διατεθεί σε κάποιο εισαγωγέα, δεν εκδίδεται κανένα πιστοποιητικό εισαγωγής στον αιτούντα, πλην περιπτώσεων ανωτέρας βίας.
3. Οι εισαγωγείς υποβάλλουν τις αιτήσεις τους για την έκδοση πιστοποιητικών «A» κατά τη διάρκεια των πρώτων πέντε εργάσιμων ημερών του Απριλίου, του Ιουλίου, του Οκτωβρίου και του Ιανουαρίου πριν από το αντίστοιχο τρίμηνο.
4. Οι εισαγωγείς επισυνάπτουν στις αιτήσεις τους για την έκδοση πιστοποιητικών «A» δήλωση στην οποία αναφέρεται ότι γνωρίζουν τις διατάξεις του άρθρου 7 και δεσμεύονται να συμμορφωθούν προς αυτές.
Οι εν λόγω δηλώσεις υπογράφονται και πιστοποιούνται για την ακρίβειά τους από τον εισαγωγέα.
5. Το τετραγωνίδιο 20 των αιτήσεων έκδοσης πιστοποιητικών «A» φέρει, ανάλογα με την περίπτωση, την ένδειξη «παραδοσιακός εισαγωγέας» ή «νέος εισαγωγέας».
6. Δεν είναι δυνατή η υποβολή αιτήσεων έκδοσης πιστοποιητικού «A» για κάποιο συγκεκριμένο τρίμηνο και για κάποια συγκεκριμένη χώρα καταγωγής εφόσον δεν αναφέρεται καμία ποσότητα στο παράρτημα I για το συγκεκριμένο τρίμηνο και για τη συγκεκριμένη χώρα καταγωγής.
7. Δεν είναι δυνατή η έκδοση πιστοποιητικού «B» εφόσον έχει υποβληθεί αίτηση για έκδοση πιστοποιητικού «A».
Άρθρο 9
Κοινοποιήσεις αιτήσεων έκδοσης πιστοποιητικού «A»
Μέχρι την 15η ημέρα εκάστου μηνός που αναφέρεται στο άρθρο 8 παράγραφος 3, τα κράτη μέλη κοινοποιούν στην Επιτροπή τις ποσότητες που έχουν αποτελέσει αντικείμενο αιτήσεων έκδοσης πιστοποιητικού «A» οι οποίες υποβλήθηκαν για το αντίστοιχο τρίμηνο.
Οι κοινοποιήσεις κατανέμονται ανά χώρα καταγωγής. Οι κοινοποιήσεις παρέχουν επίσης χωριστά αριθμητικά στοιχεία για τις ποσότητες σκόρδου για τις οποίες έχουν υποβληθεί αιτήσεις από παραδοσιακούς και νέους εισαγωγείς.
Οι κοινοποιήσεις, συμπεριλαμβανομένων εκείνων με την ένδειξη «ουδέν», πραγματοποιούνται με ηλεκτρονικά μέσα, χρησιμοποιώντας το έντυπο που διαβιβάζεται προς το σκοπό αυτό από την Επιτροπή στα κράτη μέλη.
Άρθρο 10
Έκδοση πιστοποιητικών εισαγωγής
1. Τα πιστοποιητικά «A» εκδίδονται από τις αρμόδιες αρχές την έβδομη εργάσιμη ημέρα μετά την κοινοποίηση που προβλέπεται στο άρθρο 9.
2. Εάν σε οιοδήποτε τρίμηνο διαπιστωθεί ότι οι ποσότητες για τις οποίες έχει υποβληθεί αίτηση βάσει των ποσοστώσεων που αναφέρονται στο άρθρο 1 παράγραφος 1 υπερβαίνουν τη διαθέσιμη ποσότητα, η Επιτροπή καθορίζει, με κανονισμό, συντελεστή κατανομής που εφαρμόζεται στις εν λόγω αιτήσεις για την έκδοση πιστοποιητικών «A» και, εφόσον κρίνεται αναγκαίο, αναστέλλει την έκδοση πιστοποιητικών «A» για μεταγενέστερες αιτήσεις.
Σε περίπτωση εφαρμογής των διατάξεων του πρώτου εδαφίου, τα πιστοποιητικά «A» εκδίδονται από τις αρμόδιες αρχές την τρίτη εργάσιμη ημέρα μετά την έναρξη ισχύος του κανονισμού που αναφέρεται στο εν λόγω εδάφιο.
3. Δεν εκδίδονται πιστοποιητικά «A» για εισαγωγές προϊόντων με καταγωγή από τις χώρες που αναφέρονται στο παράρτημα IV, οι οποίες δεν έχουν διαβιβάσει στην Επιτροπή τις πληροφορίες που απαιτούνται για τη θέσπιση διαδικασίας διοικητικής συνεργασίας σύμφωνα με τα άρθρα 63, 64 και 65 του κανονισμού (ΕΚ) αριθ. 2454/93. Οι πληροφορίες αυτές θεωρείται ότι έχουν διαβιβαστεί κατά την ημερομηνία δημοσίευσης όπως προβλέπεται στο άρθρο 15 του παρόντος κανονισμού.
4. Την ημέρα που αναφέρεται στην πρώτη παράγραφο του άρθρου 9, τα κράτη μέλη κοινοποιούν στην Επιτροπή τον κατάλογο των παραδοσιακών και νέων εισαγωγέων που έχουν υποβάλει αιτήσεις έκδοσης πιστοποιητικών «A» σε σχέση με το αντίστοιχο τρίμηνο. Στην περίπτωση ομάδων εμπορευομένων που έχουν συσταθεί σύμφωνα με την εθνική νομοθεσία, αναφέρονται επίσης οι επιμέρους εμπορευόμενοι οι οποίοι απαρτίζουν την ομάδα.
Οι κοινοποιήσεις που αναφέρονται στο πρώτο εδάφιο πραγματοποιούνται με ηλεκτρονικά μέσα, χρησιμοποιώντας το έντυπο που διαβιβάζεται προς το σκοπό αυτό από την Επιτροπή στα κράτη μέλη.
5. Τα πιστοποιητικά «B» εκδίδονται άμεσα, χωρίς ποσοτικό περιορισμό.
Άρθρο 11
Απόσυρση αιτήσεων έκδοσης πιστοποιητικού «A»
Όταν, σύμφωνα με το άρθρο 10 παράγραφος 2, η ποσότητα την οποία καλύπτει ένα πιστοποιητικό «A» είναι μικρότερη από εκείνη που αφορά η υποβληθείσα αίτηση έκδοσης πιστοποιητικού «A», ο ενδιαφερόμενος εισαγωγέας μπορεί να ζητήσει από τις αρμόδιες αρχές την απόσυρση της αίτησης έκδοσης πιστοποιητικού «A» εντός τριών εργάσιμων ημερών μετά την έναρξη ισχύος του κανονισμού που εκδίδεται σύμφωνα με τις διατάξεις του άρθρου 10 παράγραφος 2. Σε περίπτωση τέτοιου είδους απόσυρσης, αποδεσμεύεται αμέσως ολόκληρη η εγγύηση.
Άρθρο 12
Ανακοινώσεις των κρατών μελών προς την Επιτροπή
1. Τα κράτη μέλη ανακοινώνουν στην Επιτροπή:
α)
τις ποσότητες για τις οποίες έχουν υποβληθεί αιτήσεις έκδοσης πιστοποιητικών «B»·
β)
σε σχέση με το τελευταίο τρίμηνο το οποίο έχει ολοκληρωθεί, τις ποσότητες που αφορούν μη χρησιμοποιηθέντα ή μερικώς χρησιμοποιηθέντα πιστοποιητικά «Α», οι οποίες αντιστοιχούν στη διαφορά μεταξύ των ποσοτήτων που καταχωρίσθηκαν στην οπίσθια πλευρά των πιστοποιητικών και των ποσοτήτων για τις οποίες τα πιστοποιητικά αυτά έχουν εκδοθεί·
γ)
τις ποσότητες που καλύπτονται από αιτήσεις έκδοσης πιστοποιητικών «Α» τα οποία αποσύρθηκαν σύμφωνα με το άρθρο 11.
2. Οι πληροφορίες που αναφέρονται στην παράγραφο 1 κοινοποιούνται:
α)
όσον αφορά την παράγραφο 1 στοιχείο α), μέχρι τη δεύτερη εργάσιμη ημέρα κάθε εβδομάδας για αιτήσεις που λήφθηκαν την προηγούμενη εβδομάδα·
β)
όσον αφορά την παράγραφο 1 στοιχείο β), μέχρι την ημέρα που καθορίζεται στο πρώτο εδάφιο του άρθρου 9·
γ)
όσον αφορά την παράγραφο 1 στοιχείο γ), μέχρι την τελευταία ημέρα εκάστου μηνός που αναφέρεται στο άρθρο 8 παράγραφος 3.
Εάν δεν έχουν κατατεθεί αιτήσεις έκδοσης πιστοποιητικών «B», ή εάν δεν υπάρχουν μη χρησιμοποιηθείσες ή αποσυρθείσες ποσότητες, κατά την έννοια της παραγράφου 1 στοιχεία β) και γ), το οικείο κράτος μέλος ενημερώνει σχετικά την Επιτροπή την ημέρα που αναφέρεται στην παρούσα παράγραφο.
3. Οι ανακοινώσεις που αναφέρονται στην παράγραφο 1 πραγματοποιούνται με ηλεκτρονικά μέσα, χρησιμοποιώντας το έντυπο που έχει διαβιβάσει προς το σκοπό αυτό η Επιτροπή στα κράτη μέλη.
Οι σχετικές ποσότητες κατανέμονται ανά ημέρα κατάθεσης της αίτησης έκδοσης πιστοποιητικού εισαγωγής, ανά τρίτη χώρα καταγωγής, ανά είδος πιστοποιητικού («A» ή «B») και, για τα πιστοποιητικά «A», ανά κατηγορία εισαγωγέα κατά την έννοια του άρθρου 3.
Άρθρο 13
Πιστοποιητικά καταγωγής
Σκόρδα καταγωγής τρίτης χώρας που περιλαμβάνεται στο παράρτημα IV είναι δυνατόν να τεθούν σε ελεύθερη κυκλοφορία στην Κοινότητα μόνον εφόσον πληρούνται οι κατωτέρω όροι:
α)
να έχει προσκομιστεί πιστοποιητικό καταγωγής που εκδόθηκε από τις αρμόδιες αρχές της εν λόγω χώρας σύμφωνα με τις διατάξεις των άρθρων 56 έως 62 του κανονισμού (ΕΟΚ) αριθ. 2454/93 και
β)
το προϊόν να έχει μεταφερθεί απευθείας στην Κοινότητα από τη χώρα αυτή σύμφωνα με το άρθρο 14.
Άρθρο 14
Απευθείας μεταφορά
1. Θεωρούνται ότι έχουν μεταφερθεί απευθείας στην Κοινότητα από τις τρίτες χώρες που περιλαμβάνονται στο παράρτημα IV:
α)
τα προϊόντα που μεταφέρονται χωρίς να διέλθουν από το έδαφος οιασδήποτε άλλης τρίτης χώρας·
β)
τα προϊόντα που μεταφέρονται μέσω μιας ή περισσοτέρων τρίτων χωρών, πλην της χώρας καταγωγής, με ή χωρίς μεταφόρτωση ή προσωρινή αποθήκευση στις εν λόγω χώρες, υπό τον όρο ότι η διέλευση αυτή δικαιολογείται από γεωγραφικούς λόγους ή από τις απαιτήσεις μεταφοράς και με την προϋπόθεση ότι τα προϊόντα:
i)
παρέμειναν υπό την επιτήρηση των τελωνειακών αρχών της χώρας ή των χωρών διαμετακόμισης ή αποθήκευσης,
ii)
δεν διατέθηκαν στην αγορά ή δεν προσφέρθηκαν στην κατανάλωση σε αυτές τις χώρες,
iii)
δεν υπέστησαν εργασίες άλλες εκτός από εκφόρτωση και επαναφόρτωση ή οποιαδήποτε άλλη εργασία που αποσκοπεί στη διατήρησή τους σε καλή κατάσταση.
2. Η απόδειξη ότι πληρούνται οι προϋποθέσεις που αναφέρονται στην παράγραφο 1 στοιχείο β) υποβάλλεται στις αρμόδιες αρχές των κρατών μελών, μαζί με:
α)
ενιαίο τίτλο μεταφοράς που εκδίδεται στη χώρα καταγωγής και καλύπτει διέλευση από τη χώρα ή τις χώρες διαμετακόμισης· ή
β)
βεβαίωση που εκδίδεται από τις τελωνειακές αρχές της χώρας ή των χωρών διαμετακόμισης και η οποία περιλαμβάνει:
i)
ακριβή περιγραφή των εμπορευμάτων,
ii)
τις ημερομηνίες εκφόρτωσης και επαναφόρτωσης των εμπορευμάτων, με αναφορά των στοιχείων των μεταφορικών μέσων που χρησιμοποιήθηκαν,
iii)
δήλωση στην οποία βεβαιώνονται οι συνθήκες διατήρησής τους·
γ)
ή, εφόσον δεν είναι εφικτή η προσκόμιση των αποδεικτικών στοιχείων που αναφέρονται στα στοιχεία α) ή β), με οιοδήποτε άλλο δικαιολογητικό έγγραφο.
Άρθρο 15
Διοικητική συνεργασία με ορισμένες τρίτες χώρες
Μόλις διαβιβαστούν, από τις τρίτες χώρες που περιλαμβάνονται στο παράρτημα IV του παρόντος κανονισμού, οι πληροφορίες που απαιτούνται για την εφαρμογή της διαδικασίας διοικητικής συνεργασίας σύμφωνα με τα άρθρα 63, 64 και 65 του κανονισμού (ΕΟΚ) αριθ. 2454/93, δημοσιεύεται στην Επίσημη Εφημερίδα της Ευρωπαϊκής Ένωσης, σειρά C, ανακοίνωση σχετικά με τη διαβίβαση των πληροφοριών αυτών.
Άρθρο 16
Κυρώσεις που εφαρμόζονται σε εισαγωγείς
1. Εάν οι σχετικές με πιστοποιητικά «A» αιτήσεις ή δηλώσεις που προσκομίστηκαν από εισαγωγέα στις αρμόδιες αρχές κράτους μέλους διαπιστωθεί ότι περιέχουν ψευδείς, παραπλανητικές ή ανακριβείς πληροφορίες, και εκτός εάν οι πληροφορίες αυτές οφείλονται σαφώς σε πραγματικό σφάλμα, οι αρμόδιες αρχές των οικείων κρατών μελών, ανάλογα με τη σοβαρότητα κάθε περίπτωσης, αποκλείουν τον εν λόγω εισαγωγέα από το καθεστώς αιτήσεων έκδοσης πιστοποιητικού «A» για περίοδο έως τεσσάρων τριμήνων μετά τη διαπίστωση αυτή, με την επιφύλαξη της εφαρμογής οιωνδήποτε σχετικών εθνικών διατάξεων. Σε τέτοιου είδους περιπτώσεις, καταπίπτει εξ ολοκλήρου η εγγύηση που αναφέρεται στο άρθρο 5 παράγραφος 3.
2. Τα κράτη μέλη δύνανται να θεσπίζουν συμπληρωματικές εθνικές διατάξεις που να καλύπτουν την υποβολή αιτήσεων για πιστοποιητικά «A» προς τις αρμόδιες αρχές τους και να προβλέπουν την επιβολή κυρώσεων ανάλογων με τη σοβαρότητα της παρατυπίας σε εισαγωγείς οι οποίοι είναι εγγεγραμμένοι σε μητρώα ΦΠΑ στο έδαφός τους. Τα κράτη μέλη ενημερώνουν πάραυτα την Επιτροπή για τη θέσπιση οιωνδήποτε τέτοιου είδους εθνικών διατάξεων.
Άρθρο 17
Πληροφορίες τις οποίες παρέχει η Επιτροπή
Η Επιτροπή διαβιβάζει στα κράτη μέλη, την έβδομη εργάσιμη ημέρα μετά την 15η εκάστου μηνός που αναφέρεται στο άρθρο 8 παράγραφος 3, τις πληροφορίες τις οποίες έλαβε βάσει του άρθρου 10 παράγραφος 4 προκειμένου να διευκολυνθεί ο εντοπισμός ή η πρόληψη ψευδών αξιώσεων από εμπορευόμενους.
Η Επιτροπή διαβιβάζει στα κράτη μέλη, την έβδομη εργάσιμη ημέρα μετά το τέλος εκάστου μηνός που αναφέρεται στο άρθρο 8 παράγραφος 3, οποιαδήποτε πληροφορία έχει λάβει βάσει του άρθρου 12.
Η Επιτροπή ενημερώνει τακτικά τα κράτη μέλη, εγκαίρως και με τον κατάλληλο τρόπο, για τις χρησιμοποιηθείσες ποσότητες των ποσοστώσεων και για τις πληροφορίες που έλαβε βάσει του άρθρου 16 παράγραφος 2.
Η Επιτροπή κοινοποιεί στα κράτη μέλη οιεσδήποτε άλλες συναφείς πληροφορίες, ιδιαίτερα δε εκείνες οι οποίες είναι δυνατόν να συμβάλουν στην πρόληψη της απάτης.
Άρθρο 18
Διοικητική συνεργασία μεταξύ κρατών μελών
Τα κράτη μέλη λαμβάνουν τα απαιτούμενα μέτρα προκειμένου να εξασφαλίσουν την αμοιβαία διοικητική συνεργασία για την ορθή εφαρμογή του παρόντος κανονισμού.
Άρθρο 19
Κατάργηση κανονισμών
Από την 1η Απριλίου 2006 καταργούνται οι κανονισμοί (ΕΚ) αριθ. 565/2002, (ΕΚ) αριθ. 228/2004 και (ΕΚ) αριθ. 229/2004.
Ωστόσο, οι κανονισμοί (ΕΚ) αριθ. 565/2002, (ΕΚ) αριθ. 228/2004 και (ΕΚ) αριθ. 229/2004 εξακολουθούν να εφαρμόζονται όσον αφορά τα πιστοποιητικά εισαγωγής που έχουν εκδοθεί σύμφωνα με τους εν λόγω κανονισμούς για την περίοδο εισαγωγής που λήγει στις 31 Μαΐου 2006.
Άρθρο 20
Έναρξη ισχύος
Ο παρών κανονισμός αρχίζει να ισχύει την έβδομη εργάσιμη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Οι διατάξεις που αφορούν τα πιστοποιητικά «Α» για την περίοδο εισαγωγής που αρχίζει την 1η Ιουνίου 2006 εφαρμόζονται από την 1η Απριλίου 2006.
Οι διατάξεις που αφορούν τα πιστοποιητικά «Β» εφαρμόζονται από την 1η Ιανουαρίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Νοεμβρίου 2005.

Labels: 3
17